# Наредба № 10 от 19.06.2014 г. за здравните изисквания при изготвяне и спазване на седмичните учебни разписания

Издадена от министъра на здравеопазването, обн., ДВ., бр. 54 от 01.07.2014 г., в сила от 01.09.2014 г., изм. и доп., бр. 31 от 18.04.2017 г., в сила от 15.09.2017 г., **бр. 11 от 02.02.2018 г.**, в сила от началото на втория учебен срок на учебната 2017/2018 г.

**Чл. 1.** (Доп. – ДВ., бр. 31 от 2017 г., в сила от 15.09.2017 г.) С тази наредба се определят здравните изисквания при изготвяне и спазване на седмичните учебни разписания на задължителните и избираемите учебни часове в училищата.

**Чл. 2.** Седмичните учебни разписания трябва да осигуряват условия за най-добро усвояване на учебното съдържание при най-малка степен на умора и опазване здравето на учениците.

**Чл. 3. (1)** Седмичните учебни разписания включват дневните разписания за всеки учебен ден от седмицата.

**(2)** Учебните предмети в дневното разписание се подреждат в последователност, осигуряваща оптимална работоспособност.

**(3)** (Изм. – ДВ., бр. 31 от 2017 г., в сила от 15.09.2017 г.) В рамките на учебния ден се осигурява минимум един час за учебните предмети „Изобразително изкуство“, „Музика“, „Бит и технологии“, „Технологии и предприемачество“ или „Физическо възпитание и спорт“ за учениците в основната степен на образование. В случай че учениците се обучават по учебен план, който не предвижда изучаването на някой от посочените учебни предмети, останалите учебни предмети се разпределят в максимално повече учебни дни.

**(4)** (Изм. – ДВ., бр. 31 от 2017 г., в сила от 15.09.2017 г., отм., бр. 11 от 2018 г., в сила от началото на втория учебен срок на учебната 2017/2018 г.).

**Чл. 4.** (Изм. – ДВ., бр. 31 от 2017 г., в сила от 15.09.2017 г.) **(1)** Задължителните и избираемите учебни часове за всеки от дните, включени в седмичното учебно разписание, не може да са повече от:

1. (изм. – ДВ., бр. 11 от 2018 г., в сила от началото на втория учебен срок на учебната 2017/2018 г.) пет учебни часа за учениците от I и II клас;

2. (нова – ДВ., бр. 11 от 2018 г., в сила от началото на втория учебен срок на учебната 2017/2018 г.) шест учебни часа в два дни от седмицата за учениците от III и IV клас;

3. (предишна т. 2 – ДВ., бр. 11 от 2018 г., в сила от началото на втория учебен срок на учебната 2017/2018 г.) шест учебни часа за учениците от V и VI клас;

4. (предишна т. 3 – ДВ., бр. 11 от 2018 г., в сила от началото на втория учебен срок на учебната 2017/2018 г.) седем учебни часа в един ден от седмицата за учениците от VII клас;

5. (предишна т. 4 – ДВ., бр. 11 от 2018 г., в сила от началото на втория учебен срок на учебната 2017/2018 г.) седем учебни часа в два дни от седмицата за учениците от VIII до XII клас.

**(2)** (Изм. – ДВ., бр. 11 от 2018 г., в сила от началото на втория учебен срок на учебната 2017/2018 г.) Изискванията по [ал. 1, т. 5](#ch_4_al_1_t_5) се отнасят за гимназиалния етап за всички видове училища с изключение на училищата, в които обучението се осъществява по учебни планове, утвърдени на основание [чл. 13 от Наредба № 4 от 2015 г. за учебния план](N_4_2015_U_plan.doc#ch_13_al_1) (ДВ., бр. 94 от 2015 г.).

**Чл. 5.** (Доп. – ДВ., бр. 31 от 2017 г., в сила от 15.09.2017 г.) При последователно провеждане на учебни часове по един и същ учебен предмет в рамките на учебния ден задължително се осигурява почивка след всеки учебен час, освен в случаите по [чл. 9, ал. 6 от Наредба № 10 от 2016 г. за организация на дейностите в училищното образование](N_10_2016_Organizacia_UO.doc#ch_9_al_6) (ДВ., бр. 73 от 2016 г.).

**Чл. 6. (1)** (Изм. – ДВ., бр. 31 от 2017 г., в сила от 15.09.2017 г.) При целодневна организация на учебния ден, когато задължителните и избираемите учебни часове се провеждат до обяд, а дейностите по самоподготовка, организиран отдих и физическа активност и заниманията по интереси се провеждат след обяд, в последните два учебни часа не се провеждат дейности по самоподготовка.

**(2)** (Изм. – ДВ., бр. 31 от 2017 г., в сила от 15.09.2017 г.) При целодневна организация на учебния ден, когато задължителните и избираемите учебни часове се провеждат през целия ден и се съчетават с дейности по самоподготовка, организиран отдих и физическа активност и занимания по интереси, задължителните и избираемите учебни часове след обяд се провеждат до втория учебен час.

**(3)** (Доп. – ДВ., бр. 31 от 2017 г., в сила от 15.09.2017 г.) При целодневна организация на учебния ден, включително в училищата по спорт, по изкуства, по култура и средищните и иновативните училища, се осигуряват не по-малко от 30 минути за обедно хранене на учениците и 30 минути за организиран отдих преди началото на учебните занимания след обяд.

**(4)** Допуска се [ал. 1](#ch_6_al_1) и [2](#ch_6_al_2) да не се прилагат за средищните училища, които не могат да отговорят на изискванията им, поради спецификата на организацията на целодневното обучение в тях, местоположението им, броят пътуващи ученици от съседни населени места и други специфични обстоятелства.

**Чл. 7.** (Изм. – ДВ., бр. 31 от 2017 г., в сила от 15.09.2017 г.) Часът на класа и учебният час за организиране и провеждане на спортни дейности по [чл. 92, ал. 1 от Закона за предучилищното и училищното образование](../Zakoni/ZPUO.doc#ch_92_al_1) се включват в седмичното разписание на учебните занятия извън броя на задължителните и избираемите учебни часове.

**Чл. 8. (1)** Директорът на всяко училище назначава със заповед комисия за изготвянето на седмичните учебни разписания.

**(2)** В комисията задължително участва медицинският специалист от здравния кабинет в училището.

**(3)** Седмичните учебни разписания за всеки учебен срок се утвърждават от директора на училището не по-късно от 3 дни преди започването му.

**Чл. 9. (1)** Утвърденото от директора на училището седмично учебно разписание се представя в съответната регионална здравна инспекция (РЗИ) до 10 дни след началото на първия, съответно на втория учебен срок, и до 5 дни след всяка промяна на седмичното учебно разписание, като учебните предмети се посочват с пълното им наименование, без кодове и без имената на учителите.

**(2)** (Нова – ДВ., бр. 31 от 2017 г., в сила от 15.09.2017 г.) Утвърденото със заповед на директора на училището разпределение на учебните часове, различно от утвърденото седмично разписание, в случаите по [чл. 12 от Наредба № 10 от 2016 г. за организация на дейностите в училищното образование](N_10_2016_Organizacia_UO.doc#ch_12_al_1) не се представя за оценка от регионалните здравни инспекции.

**(3)** (Предишна ал. 2 – ДВ., бр. 31 от 2017 г., в сила от 15.09.2017 г.) В случаите по [чл. 6, ал. 4](#ch_6_al_4) директорът на средищното училище прилага към утвърденото седмично учебно разписание в началото на всяка учебна година уведомление до РЗИ за причините, поради които не могат да бъдат спазени изискванията на [чл. 6, ал. 1](#ch_6_al_1) и [2](#ch_6_al_2).

**Чл. 10. (1)** Регионалната здравна инспекция в срок до 15 дни от представянето на седмично учебно разписание изготвя протокол за оценка на седмичното учебно разписание в три екземпляра по образец съгласно приложението. Първият се предоставя на директора на училището, вторият – на съответния регионален инспекторат по образование, а третият се съхранява в РЗИ.

**(2)** Седмичните учебни разписания на учебните занятия се оценяват за всяко училище на базата на съответствието им с изискванията на наредбата.

**(3)** Оценката на седмичните учебни разписания се извършва чрез оценяване на дневните разписания на всяка паралелка.

**Чл. 11. (1)** (Изм. – ДВ., бр. 11 от 2018 г., в сила от началото на втория учебен срок на учебната 2017/2018 г.) Седмичните учебни разписания, които отговарят на изискванията на наредбата, се съгласуват от директора на РЗИ.

**(2)** (Изм. – ДВ., бр. 11 от 2018 г., в сила от началото на втория учебен срок на учебната 2017/2018 г.) Съгласуваните седмични учебни разписания заедно с протокола за оценка на седмичното учебно разписание се предоставят на директора на училището.

**(3)** Седмичните учебни разписания, които не отговарят на изискванията на наредбата, се изпращат обратно в училището с протокол за оценка на седмичното учебно разписание, в който се посочват несъответствията и препоръките.

**(4)** Директорите на училищата представят коригираните в съответствие с дадените препоръки седмични учебни разписания в съответната РЗИ до 5 дни от получаването на документите по [ал. 3](#ch_11_al_3).

**Чл. 12.** (Нов – ДВ., бр. 11 от 2018 г., в сила от началото на втория учебен срок на учебната 2017/2018 г.) Седмичните учебни разписания могат да се предоставят на съответната РЗИ и по електронен път по реда на [Закона за електронния документ и електронните удостоверителни услуги](../Zakoni/ZEDEUU.doc) и на Закона за електронното управление.

# ДОПЪЛНИТЕЛНА РАЗПОРЕДБА

(Отм. – ДВ., бр. 31 от 2017 г., в сила от 15.09.2017 г.)

**§ 1.** (Отм. – ДВ., бр. 31 от 2017 г., в сила от 15.09.2017 г.).

# ЗАКЛЮЧИТЕЛНИ РАЗПОРЕДБИ

**§ 2.** Наредбата влиза в сила от 1 септември 2014 г.

**§ 3.** Тази наредба се издава на основание чл. 34, ал. 2 във връзка с § 1, т. 11, буква „ж“ от допълнителните разпоредби на Закона за здравето и отменя Наредба № 24 от 2006 г. за здравните изисквания при изготвяне и спазване на седмичните разписания на учебните занятия (ДВ., бр. 78 от 2006 г.).

**§ 4.** Контролът по спазване на наредбата се осъществява от регионалните здравни инспекции.

## Приложение

към чл. 10, ал. 1

|  |
| --- |
| **МИНИСТЕРСТВО НА ЗДРАВЕОПАЗВАНЕТО** |
| **Регионална здравна инспекция гр.** |
| **Утвърдил:** |
| *(име и подпис,* |
| *директор на РЗИ)* |
| **ПРОТОКОЛ № ……….. от ………… г.** |
| ЗА ОЦЕНКА НА СЕДМИЧНОТО УЧЕБНО РАЗПИСАНИЕ |
| Училище ................................................................................................................................ |
| Адрес ...................................................................................................................................... |
| Брой паралелки ..................................................................................................................... |
| Брой ученици в училището ................................................................................................. |
| **1. Допуснати са следните нарушения:** |
| **1.1. по чл. 3** ............................................................................................................................ |
| *(посочват се паралелки, в които има допуснати нарушения)* ........................................ |
| **1.2. по чл. 4** ............................................................................................................................ |
| *(посочват се паралелки, в които има допуснати нарушения) ........................................* |
| **1.3. по чл. 5** ............................................................................................................................ |
| *(посочват се паралелки, в които има допуснати нарушения) ........................................* |
| **1.4. по чл. 6** ............................................................................................................................ |
| *(посочват се паралелки, в които има допуснати нарушения) ........................................* |
| **2. Заключение:** ...................................................................................................................... |
| *(седмичното учебно разписание отговаря или не отговаря на изискванията на Наредба № 10 от 2014 г. за здравните изисквания при изготвяне и спазване на седмичните учебни разписания)* |
| **3. Препоръки:** ....................................................................................................................... |
| *(ако е необходимо) ................................................................................................................* |
| **Извършил оценката:** .......................................................................................................... |
| ................................................................................................................................................. |
| *(име, длъжност и подпис)* |